Nadal onttrek; Del Potro in eindstryd | Netwerk24
08 September 2018 07:26
Die Argentyn Juan Martín del Potro en die Serwiër Novak Djokovic pak mekaar Sondag in die eindstryd van die Amerikaanse Ope.
Die derde gekeurde Del Potro is verseker van 'n plek in die eindstryd nadat die eerste gekeurde Spanjaard Rafael Nadal hom Vrydag in hul kragmeting in die halfeindstryd onttrek het.
Die BBC berig dat die verdedigende kampioen las van 'n kniebesering het.
"Dit was moeilik vir my om aan te hou speel. Ek het te veel pyn verduur en dit was nie 'n tenniswedstryd nie. Ek haat dit om te onttrek, maar om nog 'n stel met sulke pyn te speel, is te veel vir my," het Nadal ná die wedstryd gesê.
Del Potro (29) was in die daardie stadium met 7-6(3), 6-2 voor.
Djokovic, wat in 2011 en 2015 die Amerikaanse Ope gewen het, het die 21ste gekeurde Kei Nishikori van Japan in die ander halfeindstryd geklop.
Die telling was 6-3, 6-4, 6-2.
Del Potro het die Amerikaanse Ope amper donkiejare gelede, in 2009, gewen, sy enigste oorwinning in 'n Grand Slam.
Maar die sesde gekeurde Djokovic tree waarskynlik as die gunsteling aan. Behalwe vir die 13 Grand Slam-titels wat agter sy naam staan, het hy in 14 van die 18 kragmetings tussen hom en Del Potro koning gekraai. – Sportredaksie